Ni naga yo yizhyuo,
lëꞌ Widiꞌzh cheꞌn Dios ya nzho la;
no kun Dios nzho Widiꞌzh zeꞌ no yub Dios nak Widiꞌzh zeꞌ.
Dizde orzeꞌ,
lëꞌ Me reꞌ ya nzho la kun Dios.
Por lëꞌ Me reꞌ ngulo Dios rë nak kwaꞌn,
orzeꞌ rëi nguio;
no chi gat lëꞌ por lëꞌ Me reꞌi,
yent kwan ngayo.
Por lëꞌ Me reꞌ nzho yalnaban kun Dios par rë men,
no lëꞌ yalnaban kwaꞌn kinu Me reꞌ nak ki par rë men.
Lëꞌ ki reꞌ nizini lo nakao,
mbaino nagakt tsiyal nakao ki reꞌ.
Nguio tu xaꞌ nguruꞌlë Juan.
Dios mixëꞌl xaꞌ reꞌ
par midiꞌzh xaꞌ kwent cheꞌn Me nak Ki reꞌ,
par yila rë men widiꞌzh cheꞌn Me reꞌ por kwaꞌn midiꞌzh Juan lo men.
Gat lëꞌt Juan nak Ki reꞌ,
per mbiꞌd Juan par miluꞌ xaꞌ lo men cho xaꞌ nak Ki reꞌ.
Ki kwaꞌn nizini lo rë men yizhyuo reꞌ,
lëꞌ Ki reꞌ nzhazhin la gax yizhyuo reꞌ.
Lëꞌ Me nak Ki reꞌ,
miban Me yizhyuo reꞌ,
no por Me reꞌ nguio yizhyuo reꞌ;
per rë men yizhyuo nangalibeꞌt bixaꞌ Me nak Ki reꞌ.
Mbiꞌd Me reꞌ lo rë men Israel,
xaꞌ nak melazh Me,
per rë men reꞌ nangalibeꞌt bixaꞌ Me nak Ki reꞌ.
Per par rë xaꞌ ñila widiꞌzh cheꞌn Me no rë xaꞌ nzhon roꞌ Me reꞌ,
mileꞌ Me ngok bixaꞌ xmëꞌd Dios.
Rë xaꞌ reꞌ Dios mileꞌ bixaꞌ xmëꞌd Dios;
per or ngol rë xaꞌ reꞌ,
nangalnut bixaꞌ kureꞌ,
sino por xigab cheꞌn Dios mileꞌ Dios bixaꞌ xmëꞌd Dios.
Kuzeꞌ lëꞌ Me nak Widiꞌzh reꞌ ngol nela xmod nzhalka tu men seꞌga,
no miban Me reꞌ xid no,
no une no yalnazhon cheꞌn Me,
yalnazhon kwaꞌn nab tsa Me nak Xgaꞌn Xuz be Dios.
No miluꞌ Me haxta plo nazhiꞌ Dios be mbaino xmod paꞌ nak Dios.
Juan midiꞌzh lo rë men por kwent cheꞌn Jesús;
seꞌ midiꞌzh Juan naye lo rë men:
―Lëꞌ Me reꞌ,
Me mizeta lo go or nin:
“Lëꞌ Me nzadkë ticha reꞌ más tsak lon,
porke ni naga gal da,
lëꞌ Me nzho la.”
Mileꞌ Me,
kad no kinu yalnaban nela lëꞌ Me gaꞌ,
no tich guchin kwaꞌn nazhon nixëꞌl Me par no zilitaꞌ.
Por Muisés mileꞌ Dios milibeꞌ men Ley;
per por Jesukrist,
mileꞌ Dios milibeꞌ be dox nazhiꞌ Dios be,
no xmod paꞌ nak Dios.
Laltaꞌ yent cho gat ne Dios;
nab tsa Xgaꞌn Dios nane,
Me nak yub Dios no Me nzho tutsa kun Dios;
lëꞌ Me reꞌ miluꞌ lo be xmod nak Dios.